Vi står midt i en corona-krise. Så kort kan det siges, mener Birgit S. Hansen (S), borgmester i Frederikshavn Kommune. Meldingen kommer efter, at det torsdag kom frem, at regeringen på baggund af voldsomme stigninger i antallet af corona-smittede minkbesætninger særligt i netop Frederikshavn og Hjørring kommuner besluttede, at omkring 100 minkfarme nu skal have hele besætninger slået ned. - Vi er stadig det, der hedder rød kommune, og det betyder, at smittetrykket er højt, og vi oplever et fortsat stigende antal smittede. Og så er vi i den frygtelige situation, at vi står skulder ved skulder med de minkfarme, hvor de nu skal have slået deres mink ned, så jeg vil sige, at vi står midt i en coronakrise, siger Birgit S. Hansen. Der er 51 minkfarme i Frederikshavn Kommune, og det er et stort erhverv, som hele kommunen kommer til at mærke følger af nu for alvor er i knæ. - Det er et erhverv, der bløder, og jeg føler med dem. Selvfølgelig har det også en effekt på os andre, for det handler om nogle, vi kender måske, der mister deres livsværk og deres job. Vi mister måske skatteindtægter, vi skal til at omskole nogle mennesker. Det er virkelig et ramt erhverv, og vi andre bliver også ramt af det, og derfor er jeg også glad for at mærke den sympati, der er omkring det her, der er ingen, der skoser dem lige nu, siger Frederikshavns borgmester. Livsfarlig sygdom Birgit S. Hansen har kendskab til minkavlere, der netop har følt sig udskammet på grund af den stigende coronavirus særligt i minkbranchen, og det er derfor også med blandede følelser, at borgmesteren torsdag fik beskeden om, at en stor af de mange mink, der er  i Nordjylland, nu skal aflives. - På den ene side så er det voldsomt trist for de familier, der lever af det, og de der har arbejde på minkfarmene, og flere års avlsarbejde forsvinder, ligesom arbejdspladser forsvinder. På den anden side så har jeg talt med nogle fra erhvervet, som udtrykker en lettelse over, at nu bliver der handlet, og mest af alt, så handler det her om mennesker og om at stoppe smitte fra den livsfarlige sygdom, fastslår Birgit S. Hansen. 61 minkfarme Det var på et pressemøde torsdag, at fødevareminister Mogens Jensen (S) offentliggjorde, at man fra myndighedernes side nu anser det som nødvendigt at slå mink ned i Nordjylland. En af årsagene til ministeren nu skred til handling på området, er, at det har vist sig, at coronavirus skifter karakter, det vil sige den opstår i en ny variant hos mink. Det betyder, at sygdommen kan smitte fra mink til mennesker, og det var grunden til den drastiske beslutning om at slå de mange besætninger af mink ned. - Vi anser det som så alvorligt et folkesundhedsmæssigt problem, at det vil være nødvendigt at aflive, sagde fødevareminister Mogens Jensen på torsdagens pressemøde i kølvandet på, at der er konstateret smitte på 41 minkfarme i Nordjylland, mens 20 besætninger er under mistanke. Krisesituation i Frederikshavn Kommunerne er ikke myndighed på området, men alligevel forudser Frederikshavn Kommunes borgmester, at det bliver kommunen, der konkret kommer til at sidde foran de mennesker, der nu bliver ramt af arbejdsløshed som følge af, at et stort antal minkfarme må lukke. I hvert fald for en periode. - Heldigvis er det ikke vanligt arbejde for os at træde ind i krisesituation, hvor nogen mister deres arbejde, men vi har trods prøvet det før, når store virksomheder lukker ned. Og der træder fagbevægelsen, erhvervslivet og kommunen sammen, og vi tager hver enkelt og ser på, hvordan vi kan hjælpe videre herefter, siger Frederikshavns borgmester Birgit Hansen (S). Frederikshavn Kommune har endnu ikke overblik over antallet af arbejdspladser, der bliver berørt af minkkrisen som følge af coronasmitte.

Referat:
Meldingen om at over en million mink skal aflives bekymrer Frederikshavns borgmester, for det får konsekvenser for hele kommunen, når minkbranchen bløder. Fredag er 41 nordjyske minkfarme registreret coronasmittede. 29 af dem ligger i Hjørring Kommune og 11 i Frederikshavn Kommune, mens der er en enkelt smittet minkfarm på Læsø.